ไฟแนนซ์ทูเดย์
ปัญหาในธนาคารอิสลามแห่งประเทศไทย หรือไอแบงก์ ถือว่ายังไม่สงบศึก หลังบอร์ด 3 คน ขอยื่นใบลาออก
31 พ.ค. 2556

ปัญหาในธนาคารอิสลามแห่งประเทศไทย หรือไอแบงก์ ถือว่ายังไม่สงบศึก หลังบอร์ด 3 คน ขอยื่นใบลาออกเองเพราะถูกแทรกแซงผลการประเมิน ธานินทร์ อังสุวรังษี ผู้จัดการไอแบงก์ ที่ได้ข่าวลือว่าได้คะแนนไม่พ้นเกณฑ์ แต่เชื่อว่า เรื่องประเมินจะไม่เป็นปัญหาสำหรับ ธานินทร์ เพราะล่าสุดสามารถเกี่ยวเบอร์หนึ่งของกระทรวงการคลังไว้ติดแล้ว 
... ด้านเอสเอ็มอีแบงก์ ก็วุ่นไม่แพ้กันหลังยังเจรจาเรื่องสรรหากรรมการผู้จัดการคนใหม่ไม่ลงตัว ซึ่งกระแสล่าสุดได้ข่าวว่ามีม้ามืด มนูญรัตน์ เลิศโกมลสุข อดีต ผอ.อ.ต.ก. อาจมาแรงแซง เชาวรัตน์ เชาวน์ชวานิล อดีตผู้ช่วยกรรมการผู้จัดการ บสท.ซะแล้ว
นอกจากนี้กระทรวงการคลัง ยังเสนอ ครม. ให้ย้าย ภิญโญ ตั๊นวิเศษ ที่ปรึกษา รมช.คลัง และประธานคณะอนุกรรมการกำกับติดตามการพัฒนาคุณภาพสินเชื่อและการแก้ปัญหาหนี้ที่ไม่ก่อให้เกิดรายได้ของเอสเอ็มอีแบงก์ ข้ามห้วยไปเป็นลขานุการรัฐมนตรีว่าการกระทรวงพลังงานแทน
หลังจากนี้ต้องจับตาการแก้หนี้เอสเอ็มอีแบงก์ต่อว่าจะเป็นอย่างไรต่อไป เพราะที่ผ่านมามีคนมาปูดว่ากรรมการชุดปัจจุบันมีการปล่อยกู้แบบรีไฟแนนซ์ลูกหนี้รายใหญ่กว่า 400 ล้านบาท เพื่อเทคโอเวอร์กิจการโรงเรียนอนุบาลนานาชาติแห่งหนึ่งในราคาที่สูงเกินจริง ซึ่งถือว่าขัดต่อนโยบายกระทรวงการคลังที่ห้ามรับรีไฟแนนซ์ และให้ปล่อยกู้ลูกหนี้รายย่อยเป็นหลักเท่านั้น
สังคมนี้คนดีเริ่มอยู่ยากขึ้นทุกที ในห้วงปีที่ผ่านมา กระทรวงการคลัง สั่งเช็คบิลผู้บริหารที่ทำงานไม่สนองการเมืองตั้งแต่ สมชาติ วงศ์วัฒนศานต์ ให้ออกจากผู้อำนวยการสำนักงานสลากกินแบ่งรัฐบาล เนื่องจากไม่มีภาวะผู้นำ และเห็นชอบในฐานะผู้ถือหุ้นให้ปลด ปิยสวัสดิ์ อัมระนันทน์ ออกจากกรรมการผู้อำนวยการใหญ่ หรือ ดีดีการบินไทย เนื่องจากสื่อสารกับบอร์ดไม่เข้าใจ ล่าสุดสั่งปลด สุภา ปิยยะจิตติ ออกจากประธานปิดบัญชีโครงการรับจำนำข้าว และปรับหน้าที่ให้เป็นแม่บ้าน เท่ากับเป็นการส่งสัญญาณว่ากระทรวงการคลังยุคนี้น่าจะถูกเรียกว่าเป็นยุคที่คุณธรรม จริยธรรม ความเป็นข้าราชการที่ต้องทำงานสนองคุณแผ่นดินนั้นถดถอยลงไปทุกที